SON'VARACHIM SUNGTTAM:
POILO KOMUNHANV -BHURGEACHEA KAZARACHI 'PRACTICE'?
 Fattlea Aitarachi gozal. Aple ekuch ek dhuvechea poilea komunhanva nimitan, tin ganvam poltoddi chovtea ganvant ravpi mhojea ixttan dobazo tharaylolo. Sokall ordi zaloli. Vatter, dhovi nhesonn nhesun, ani sozoyloleo vati eka hatant dhorun, kaim bhurgim aplea avoy-bapay vangdda umedin, nettan cholun ghora portotanam pollelim. Kaim zonnam saikolincher ani mottor-saikolincher bosun portotalim. Khuinchean? Ganvche igorjek thaun. Mhonnche, mhojea ganvant tea aitara bhurgeank Poilo Komunhanv aslo.
 Poilech pavtt komunhanv ghetololim bhurgim, avoy-bapay vangdda cholun vo saikolir bosun yeta-vetanam, konnachem-i mon oddpi to dekavo mhaka poilincheanuch khub avoddta. Hea dekaveantlean khubxeo gozali thaveo zatat - Bhurgeank Poilo Komunhanv mhonntoch, tea disa ganvant ek vegllem vatavoronn nirmann zata. Ganvantlea xezari vaddeank aplea xezariak konn poilo komunhanv gheta, vo konnem ghetla tem choddxea promannan kollun yeta. Poilea komunhanvachi ti dhovi nhesonn nhesun, bhurgeank-ui apunn monam-kallzamni dhovim-dhovinch asat oxem bhogta, ani tem tanche chalintlean dista. Tanchea mukhamollavelem tem deivik inosentponn, khuxalkayentlean poilech pavtt angant upzololo to tancho agllo-vegllo nett, vatten yevpi-vochpiamni mud'dom zaun apnnak polleunchem oxi tanchea monant lipun asloli ti opekxa, tea disa khatir mud'dom amontronn diun apoylolea vori tanchi ti dhove nhesounnentli sobhyo vagnnuk, adi. Khuinche-i firgojent zaum, vorsantlean ekuch pavtt ho dekavo polleunk mellta! Ho dekavo monache tablet-icher polletanam, tea disa ixttachea ghora sodam poros matxe vegim pavlom dislem.
 Somarombha khatir mattvant zomlolea itlea loka modinch ixttachi dhuv mell'li. Tika borem anvddetoch, bhair-bhitor zaun ixttak sodlo. Punn to kamani gul'l aslo. Monant mhonnlem, ho az mukhel montria poros-ui chodd okupad asa. Taka uprant bhettop xanneponnachem zatolem. Mattvantle eke bosker boslom. Thoim bosun fattlean-fuddlean man ghunvddaun sogllem nirkitanam (observe), ixttachea xezariak aslolea ghoracher nodor geli. Thoimsor-ui dobazo aslo, punn kazaracho. Ghora mukhar ubi asloli dhovi Volkswagen Passat nomuneachi, uncha-molachea lesimni ani fulamni nhesoyloli gaddi moneamni tench sangtali.
 "Fokot gaddiek polleum naka, amkam-i polle," konnem tori mhojexim yeun mhonnlem. Polle zalear ixtt mhozo!
 "Kazar nhoi, thoimsor-ui poilo komunhanv. Mhoje porim taka-i ekuch dhuv. " Ixttachem sangun somptanch taka konnem tori apoun vhelo.
 Ixttachi ti zap aikun kallzant 'ghosss' zalem! Poilea Komunhanvak-ui atam oxeo gaddio nhesoun vhortat? ! Mhozo mood-uch off zalo! Yetanam vatter, dhovi nhesonn nhesun, ani nettoyloleo vati hatant dhorun, aplea avoy-bapay vangdda cholun ghora portotalim tea bhurgeamni hem komunhanvachem mottor pollelolem zalear, tankam kitem bhogpachem kai?
 Poilea komunhanvacho dis lagim pavta-pavta, igorje kodde tea disa sogllem vevosthit ani xistin zaunchem mhonn igorjeche vhoddil, bhurgim-umedvaram khatir tanchea avoy-bapyk orthabhorit nem'ghaltat - misak omkeach vella adim pavop, dhovich nhesonn nhesop, hatant vat asunkuch zai, misachi rit choltanam modem konnench fottu kaddunk zainam, adi. Avoy-bapuy aplea bhurgeam khatir he nem' hum-kum korinastanam palltat ti khub bori gozal. Mhojea motan, hea nemant, igorje koddchean anik eka nemachi bhor poddop gorjechi - Poilo Komunhanv ghevpi bhurgeank sozoylolea motor-gaddiamni haddop nam!
 Khubxe pavtti bhurgim, apnna sorbhonvtim aslolim konn bhurgim aplea poros chodd kitem kortat, kitlim borim nhestat, gaddiam-mottoramni koxim bhonvtat, ani tosleank somaz koso unchle nodren polleta tem zanniv kortat; ani tantuntleanuch khubxe pavtti tanchim tornnim monam unneponnanchea bhavnank zolm' ditat. Him unneponnanchim bhavnam, fuddem vochun vaddtea bhurgeanchea jivitacher vaitt porinnam' korchi xoketay asa.
 Apnnak ekuch dhuv vo put, vo aplea ghorant bhurgeacho poiloch komunhanv mhonnit dobajea nimitan pivnnank, jevnnam-khannank zo hixeoba bhair khorch kortat to, Gujratcho mukhel montri Narendra Modik desacho prodhan montri korop vo nam oxe torecho vadacho vixoy. "Hanv tea bhurgeacho podon" vo "hanv tachea bapaycho ghott ixtt dekun hanvem taka poilea komunhanvachea somarombha khatir to vosro sponsor kela" ho-ui bhasabhaxecho vixoy. Punn, poilea komunhanvacho mukhel dobazo zaupi zagear - igorjek - yetanam, bhurgeam-umedvarank gaddio-ghodde aslolea avoy-bapaymani teo sozoun haddop nam oso-i ek nem' asop mhotvachem.
 Nam zalear, fuddarak aplea bhurgeanchea poilea komunhanva nimitan konn-ui avoy-bapuy utt'tolim, ani kazarank kortat toxeo komunhanvam khatir-ui bhaddeacheo gaddio nhesoun haddtolim. Ani oxem ekdam' suru zalem zalear, tantuntlean anik-ui khubxea noxttea khorchacheo gozali suru zaunchi vatt ugti zatoli. Lhan bhurgeank, tanchea bhurgeponnantuch thaun khospayechea jivitachi khotti odd ani avodd nirmann zaum yeta. Dekun avoy-bapayamni, aplea bhurgem sovem dobajeam nimitan mog ugtaytanam, tea mogak khoim tori ximechi voll oddpachi goroz asa.
 (Jose Salvador Fernandes)